b'\n_START_ARTICLE_\nNegoslavci\n_START_SECTION_\nStanovni\xc5\xa1tvo\n_START_PARAGRAPH_\n1991. godine, prema tada\xc5\xa1njem popisu stanovnika, u Negoslavcima je \xc5\xbeivjelo 1.682 stanovnika, od kojih je bilo 1.594 Srba, 35 Jugoslavena, 25 Hrvata, po 4 Rusina i Ukrajinaca, 2 muslimana, 1 Slovak i 17 ostalih i neizja\xc5\xa1njenih._NEWLINE_Prema popisu stanovni\xc5\xa1tva iz 2001. godine, Negoslavci su imali 1.466 stanovnika od kojih je najve\xc4\x87i dio srpske nacionalnosti._NEWLINE_Popisom stanovni\xc5\xa1tva iz 2011. godine, utvr\xc4\x91eno je da u Negoslavcima \xc5\xbeivi 1463 stanovnika. Od toga 1417 Srba, 26 Hrvata (1,78%), 4 Ma\xc4\x91ara (0,27%), 3 Rusina (0,21%), 2 Makedonca (0,14%), 2 Ukrainca(0,14%), 1 Bo\xc5\xa1njak (0,07%), 1 Crnogorac (0,07%), 1 Nijemac (0,07%) i 5 ostalih i neizja\xc5\xa1njenih\n_START_SECTION_\nUprava\n_START_PARAGRAPH_\nDo 1991. godine, Negoslavci su se nalazili u sastavu op\xc4\x87ine Vukovar, da bi reorganizacijom u Hrvatskoj dobili statut op\xc4\x87ine. U sastavu op\xc4\x87ine Negoslavci nalazi se samo jedno naselje - Negoslavci, te se iz tog razloga mo\xc5\xbee svrstati u manje op\xc4\x87ine.\n_START_SECTION_\nPovijest\n_START_PARAGRAPH_\nNaselje Negoslavci se u povijesnim dokumentima spominje jo\xc5\xa1 u 15. stolje\xc4\x87u. Pretpostavka je da je na mjestu dana\xc5\xa1njeg naselja postojala rimska naseobina, \xc5\xa1to potvr\xc4\x91uju razne iskopine iz toga doba. Turci su napustili ove krajeve 1687. godine, te je nakon toga neko vrijeme selo bilo pusto. Prema popisu stanovnika iz 1732. godine, u Negoslavcima je \xc5\xbeivjelo 30 srpskih obitelji. Negoslavci su i u Austro-Ugarskom carstvu bili sjedi\xc5\xa1te op\xc4\x87ine, \xc5\xa1to potvr\xc4\x91uju i spisi iz 1894. godine. 1901. godine je izgra\xc4\x91ena prva zgrada op\xc4\x87ine. Nakon Drugog svjetskog rata, u selo se po\xc4\x8dinju doseljavati ljudi iz Bosne.\n_START_SECTION_\nObrazovanje\n_START_PARAGRAPH_\nPrvi odjel Osnovne \xc5\xa1kole u Negoslavcima otvoren je daleke 1761. godine, kada je podignuta i prva \xc5\xa1kolska zgrada. Dugo je \xc5\xa1kola je bila \xc4\x8detverogodi\xc5\xa1nja, da bi od 1992. godine postala osmogodi\xc5\xa1nja.'